भारतनि सोलोंथाइ बिथा गायसननायाव बिथाङा गोख्रों सिगांग्रो बिबान बान्दोंमोन। बिथांनि नाजानायावनो भारताव मोनसे गोदान सोलोंथायारि जांख्रिथाइ आरो सोलायनाय लाबोनो हादोंमोन। बिथांनि नारानाथा जुजिनायावनो भारताव गोबां सोलोंथाइ आयोग आरो सोलोंथाइ खान्थि दानानै गोदान भारत दानायनि माखासे मावफारि लादोंमोन। बिथाङा सासे गोगो फोरोंगिरिमोन। फोरोंगिरिखआयनो बिथाङा सोलोंथाइनि माखासे गेना-गोरोन्थिखौ फोसावनानै सोरजिलु खान्थिजों फरायसानि गोगो सोलोंथाइ होनायनि माखासे राहा लादोंमोन। थारैनो बिथांनि मोनफ्रोमबो मावनाय, सानस्रि, सानथौ, सोरजियाव फोरोंगिरिनि आखु, गुन, रोंगौथि आरिया रोखा-रोखा बेरखाङोमोन। फरायसा, सोलोंसा, खुदिया आरिखौ गावनि अननाय, मोजां मोननाय, सिबिनाय फोथायनाय, सुबुरुनजों गावनि आंगो खआलामनानै लानो हानाय गुन बिथाङा दंमोन। बेनिखायनो बिथांखौ बयबो उन्दै-गेदेर, बोराइ, बुरै, सेंग्रा-सिख्ला, फरायसा-सोलोंसाया जोबोर मोजां मोनोमोन। जेब्ला बिथांनि जोनोम सान 5 सेप्टेम्बर खालार फैयो होमब्ला बयबो बिथां राधाकृष्णननि नआव फैना जोनोम साननि जोबोर गाजा-गोमजायै फालिफैयोमोन। बिदिनो गोबां बोसोर बिथांनि जोनोम सान 5 सेप्टेम्बर सानखौ बिथांनि न’आवनो बोसोरफ्रोमबो बिथांनि जोनोम सानखौ बिदि खुंनायखौ बांद्राय मोजां मोनाखैमोन। बेनिखायनो बिथाङा जेब्ला भारत हादोरनि जानानै दंमोन होमब्ला बिथांनि जोनोम खालार 5 सेप्टेम्बरखौ फोरोंगिरि सान महरै फालिनो सुबुरुन होदोंमोन। बिथांनि मोजां मोनग्रा आरो फोरोंगिरि समाजा बयबो गनायना लादोंमोन आरो 1962 मायथाइनि 5 सेप्टेम्बर खालाराव गिबि-गिबियै राधाकृष्णननि जोनोम सानखौ फोरोंगिरि सान महरै फालिदोंमोन।